
REFERAT
privind aprobarea finanţării din bugetul local al Municipiului Timişoara, a  proiectului sportiv ’’Horia Colibășanu pleacă în cea mai performantă ascensiune românească pe Everest’’ 
           Clubul Sportiv Alternative Timişoara, a depus către Municipiul Timişoara documente privind fundamentarea proiectului de sport’’Horia Colibășanu pleacă în cea mai performantă ascensiune românească pe Everest’’. Materialele au fost înregistrate cu nr. SC2017-006127/ 14.03.2017 şi SC2017-006641/20.03.2017 şi susţin descrierea proiectului şi solicitarea pentru finanţarea proiectului de sport menţionat, care se încadrează în cadrul Programului national de utilitate publică  ,,Promovarea Sportului de performanţă- subprogramul Calendar sportiv internaţional ”.
În Cererea de finanţare depusă,  Clubul Sportiv Alternative a prezentat proiectul , scopul şi obiectivele proiectului: 
- titlul: ”Horia Colibăşanu porneşte în cea mai performantă ascensiune românească pe Everest”. Horia Colibăşanu este cel mai important alpinist de mare înălţime al României şi prin urcarea pe Everest va avea în palmares 8 vârfuri de peste 8.000 de metri. Rezultatele acestei expediţii vor avea o intensă expunere naţională, precum şi expunere internaţională – având în vedere că Horia Colibăşanu este un sportiv internaţional.
- scopul şi obiectivele: Adăugarea vârfului Everest (8.848m) în palmaresul alpinismului pur din România şi promovarea României la nivel internaţional ca ţară care performează în sportul de ultra-performanţă. Sportivul Horia Colibăşanu va urca pe vârful Everest în regim individual de antrenament şi de performanţă (fără oxigen suplimentar, fără serpasi). România se apropie de şansa de a avea primul român în top 30 mondial în istoria alpinismului, cu un sportiv care a urcat pe toţi cei 14 munţii de peste 8.000 de metri. Horia Colibăşanu va fi primul român care a urcat pe Everest (8.848 metri) prin practicarea alpinismului pur, în condiţii de maximă performanţă sportivă. România, prin sportivul profesionist de la Timişoara, va beneficia astfel de o imagine internaţională extraordinară. La nivel mondial sunt înregistraţi sub 100 de sportivi care au urcat pe Everest fără ajutorul serpasilor (localnici din Tibet/China care cară până aproape de vârf logistica şi buteliile de oxigen ale sportivilor pentru a le facilita acestora ascensiunea).

- grupuri ţintă, beneficiari: Sportivii de performanţă vor fi încurajaţi să intre în topuri internaţionale şi să întărească reputaţia sportivă a României. Timişoara va avea în Horia Colibăşanu un simbol al sportului de performanţă, va avea recunoaştere internaţională în reţeaua alpinismului la mare înălţime.
- activităţile principale: proiectul de ascensiune pe Everest este încadrat în 4 categorii de activităţi. 1. Pregătirea fizică a sportivului pentru ascensiune. 2. Expediţia în Himalaya şi ascensiunea pe Everest. 3. Revenirea din expediţie. 4. Promovarea expediţiei şi a rezultatelor.
- rezultatele estimate: Urcarea celui mai înalt vârf montan din lume – Everest,8.848 metri.

Proiectul de ascensiune pe Everest cuprinde următoarele activităţi/acţiuni:

1. Pregătirea fizică pentru ascensiune, in perioada 1 ianuarie-6 aprilie: Horia Colibăşanu face antrenamente zilnice la diferite baze sportive din Timişoara. La fiecare două săptămâni, face deplasări în zone montane unde practică ski-ul, exerciţii de escaladă, urcări rapide pe versanţi. Antrenamentele specifice pentru ascensiunea în Himalaya au loc în Austria şi Slovenia, deoarece este cea mai apropiată ţară în care găseşte condiţii de antrenament corespunzătoare.

2. Expediţia propriu-zisă se va desfăşura în perioada 7 aprilie – 1 iunie 2017, în Tibet/China. Câteva săptămâni va sta în tabere de bază amenajate pentru aclimatizarea sportivilor. Această etapă este foarte importantă, iar condiţiile de regim de alimentaţie şi antrenament sunt foarte importante pentru succesul expediţiei. În Tibet/China, sportivul va beneficia de serviciile unei companii specializate în asigurarea logisticii necesare alpiniştilor (asigurarea lichidelor necesare, asigurarea hranei corespunzătoare antrenamentelor şi perioadei de aclimatizare. Important de reţinut că regimul de viaţă la mare înălţime – peste 4.500 de metri – înseamnă un nivel ridicat de calorii de care corpul are nevoie, în special proteine pentru menţinerea masei musculare. De asemenea, mineralele şi vitaminele sunt importante pentru păstrarea imunităţii. Aportul de lichide este esenţial pentru funcţionarea corespunzătoare a organismului).

3.  Revenirea din expediţie este cea mai scurtă etapă din cadrul proiectului. Sportivul va avea nevoie de aproximativ 2 săptămâni pentru refacerea fizică după ascensiune (Corpul are nevoie de peste 8.000 de calori pe zi pentru a rezista expunerii la condiţiile de viaţă de la peste 7.000 de metri, unde sportivul va sta aproximativ o săptămână, cu resurse limitate având în vedere că nu va avea ajutor suplimentar pentru a căra echipamentul necesar). Prima parte a acestei etape se desfăşoară tot în Tibet/China, unde sunt necesare condiţii de cazare şi masă.

4. Promovarea expediţiei şi a rezultatelor se derulează ante şi post expediţie, pe tot parcursul anului 2017. Horia Colibăşanu va prezenta proiectul în conferinţe de presă, comunicate de presă, interviuri în mass-media, prezentări în cadrul unor evenimente publice sau cu circuit închis. De asemenea, întreg parcursul expediţiei va fi făcut public pe pagina de Facebook şi pe site-ul horiacolibasanu.ro. În această categorie de activitate, va fi evidenţiată performanţa sportivă, proiectul va avea expunere naţională şi internaţională.

Bugetul total al proiectului ,conform anexei atasate este estimat la valoarea de 230.850 lei, pe care clubul sportiv l-a impartit pe surse de finantare astfel:

-contributia totala a beneficiarului este estimată în sumă de 167.850 lei; va fi acoperită din sponsorizări, contribuţie a Clubului Sportiv Alternative Timişoara, precum şi din resursele proprii ale sportivului;
-contribuţia financiară nerambursabilă de la bugetul local, solicitată, este estimată în

sumă de 64.590 lei.

Având în vedere dimensiunea internaţională a proiectului şi anvergura sa din punct de vedere a complexităţii activităţilor derulate, considerăm că derularea acestuia şi acordarea unei finanţări-cota din bugetul total al proiectului, sunt importante pentru municipiul Timisoara, aducând un capital mare de imagine în plan mondial. De aceea, propunem Consiliului Local să analizeze proiecul pentru aprobarea unui parteneriat cu CS Alternative, materializat printr-un contract de finanţare nerambursabilă între părti, aprobat prin hotarare de consiliu local.

Procedura de aprobare a finanţării din partea Municipiului Timişoara, care îşi asuma parteneriatul pentru organizarea şi derularea proiectului sportiv, are la baza prevederile Legii nr.69/ 2000, şi nu se supune selecţiei de proiecte în baza Regulamentului privind regimul finanţărilor nerambursabile din bugetul local-HCL nr.436/2015, în baza Legii 350/2005.
Menţionăm prevederile Legii nr.69/2000, actualizată:
-art. 3, alin.(1):”(1) Autorităţile administraţiei publice, unităţile şi instituţiile de învăţământ, instituţiile sportive, precum şi organismele neguvernamentale de profil au obligaţia să sprijine sportul pentru toţi şi sportul de performanţă şi să asigure condiţiile organizatorice şi materiale de practicare a educaţiei fizice şi sportului în comunităţile locale.”

-art.12(alin1):” (1) Sportul de performanţă constituie un factor esenţial pentru dezvoltarea sportivă pe plan naţional, îndeplinind o importanta funcţie reprezentativă pentru România în competiţiile sportive oficiale cu caracter internaţional.”

-art.69:”(1) Structurile sportive fără scop patrimonial şi Comitetul Olimpic Român, în condiţiile prezentei legi, pot beneficia de sume de la bugetul de stat şi de la bugetele locale pentru finanţarea de programe sportive. Aceste sume se asigură pe bază de contracte încheiate între structurile sportive respective şi organele administraţiei publice centrale sau locale, după caz.

    (2) Contractul va cuprinde prevederi cu privire la: obiectul şi volumul activităţilor specifice, parametrii sportivi de realizat, suma stabilită pentru finanţarea programelor, defalcată pe obiective, activităţi şi naturi de cheltuieli, obligaţiile şi responsabilităţile părţilor. Regimul de gestionare a sumelor astfel primite şi controlul financiar se fac în condiţiile legii.

    (3) Prevederile contractului au putere deplină pentru cele două părţi, constituindu-se în norme cu caracter tehnic, financiar şi administrativ.

            Menţionăm că prin H.C.L.M.T. nr.100/31.03.2017 s-a aprobat bugetul local pe anul 2017, la sectiunea de functionare, cap.67.02 "Cultură, recreere si religie", subcapitolul 67.02.05.01 "Servicii recreative si sportive - Sport" fiind alocată  suma de 6000 mii lei.

Din aceasta suma s-a repartizat  pentru finantari proiecte de sport(alin 30.30) suma de 3236,15 mii lei.
Derularea finanţării se va realiza în baza contractului de finanţare nerambursabilă, anexă la hotarârea de consiliu, care cuprinde toate clauzele finanţării şi contribuţia părţilor contractante.
Având în vedere cele menţionate, propunem aprobarea finanţării din bugetul local al Municipiului Timisoara, pentru proiectul sportiv’’Horia Colibășanu pleacă în cea mai performantă ascensiune românească pe Everest’’ care se incadreaza in Programul national de utilitate publică  ,,Promovarea Sportului de performanţă- subprogramul Calendar sportiv internaţional ”, în următoarele condiţii:

1. Se va repartiza suma de 30.000 lei, din bugetul local pe anul 2017, aprobat prin  H.C.L.M.T. nr. 100/31.03.2017, cap.67.02 "Cultură, recreere si religie", subcapitolul 67.02.05.01 "Servicii recreative şi sportive - Sport", Clubului sportiv Alternative Timisoara, pentru proiectul sportiv’’Horia Colibășanu pleacă în cea mai performantă ascensiune românească pe Everest’’ ;
2. Municipiul Timişoara va încheia cu structura sportiva un contract de finanţare nerambursabilă, anexa la hotărârea de consiliu local, care va cuprinde toate aspectele legate de modul de derulare a contractului, pentru desfăşurarea proiectului sportiv.
 Drept pentru care înaintăm pentru analiză, avizare şi aprobare proiectul de hotărâre alăturat.

